‘শীঘ্রই কাজে ফিরছি’, জেল থেকে মুক্তি পেয়ে অনুগামীদের জানালেন পার্থ চট্টোপাধ্যায়

কলকাতা: দীর্ঘ সাড়ে তিন বছর পর অবশেষে মুক্তির স্বাদ পেলেন রাজ্যের প্রাক্তন শিক্ষামন্ত্রী পার্থ চট্টোপাধ্যায় (Partha Chatterjee)। মঙ্গলবার জেল থেকে ছাড়া পেয়ে বাড়ি ফিরেই অনুগামীদের সঙ্গে দেখা করলেন তিনি।, অনুগামীদের গলায় স্লোগান ওঠে, “পার্থদা জিন্দাবাদ”, “বেহালা পশ্চিমে পার্থদাকে চাই।”

বাড়ি ফিরে প্রথমেই ঠাকুরঘরে প্রণাম করেন, তারপর আত্মীয় ও অনুগামীদের সঙ্গে সময় কাটান। প্রিয় পোষ্যের সঙ্গেও দেখা যায় তাঁকে। দীর্ঘদিনের বন্দিদশা কাটিয়ে ফেরা পার্থর চোখে-মুখে ছিল স্পষ্ট আবেগ।

আরও পড়ুন: ২৬-এর ভোটের লড়াইয়ে শমীকের টিমে এই ৫ পুরনো নেতা, বাদ গেলেন কারা?

সূত্রের খবর, অনুগামীদের উদ্দেশে তিনি বলেছেন, “শীঘ্রই কাজে ফিরব। আমি বেহালা পশ্চিমের মানুষের কাছে দায়বদ্ধ। তাঁরা আমাকে পরপর পাঁচবার জয়যুক্ত করেছেন। তাঁদের কাছেই যাব, তাঁদের কাছেই বিচার চাইব।”

জানা গিয়েছে, কয়েক দিনের মধ্যেই নিজের বিধানসভা কেন্দ্র বেহালা পশ্চিমে যাওয়ার পরিকল্পনা রয়েছে তাঁর, যদিও নির্দিষ্ট দিন এখনও জানাননি। ২০২২ সালের জুলাই থেকে ২০২৫ সালের নভেম্বর, প্রায় সাড়ে তিন বছর পর জেলমুক্ত হলেন পার্থ চট্টোপাধ্যায়। নিয়োগ দুর্নীতি মামলায় গ্রেফতারের পর তাঁকে দলের সমস্ত পদ থেকে সরিয়ে বহিষ্কার করেছিল তৃণমূল কংগ্রেস।

এক সময় মমতা বন্দ্যোপাধ্যায়ের অন্যতম ঘনিষ্ঠ সহযোদ্ধা হিসেবে পরিচিত পার্থ চট্টোপাধ্যায়ের এই ‘ফিরে আসা’ ঘিরে এখন রাজনৈতিক মহলে শুরু হয়েছে জল্পনা। সত্যিই কি তিনি ফের সক্রিয় রাজনীতিতে ফিরছেন?